**LECTIO DIVINA**

**Id-Disgħa u Għoxrin Ħadd**

**Matul is-Sena (A)**

**Mt 22,15-22**

**Agħtu lil Ċesari dak li hu ta’ Ċesari,**

**u lil Alla dak li hu ta’ Alla**

**“Imbgħad il-Fariżej marru u bdew jiftiehmu bejniethom biex jaraw kif jonsbuh b’xi kelma. U bagħtulu d-dixxipli tagħhom ma’ xi Erodjani u qalulu: ‘Mgħallem, aħna nafu li int raġel tħobb is-sewwa, u li t-triq ta’ Alla tgħallimha kif tassew hi, bla ma tħabbel rasek minn ħadd, għax int lejn wiċċ ħadd ma tħares.’” (vv. 15-16)**

Min irid jonsob lil Ġesù (il-Verità), jagħmillu l-isbaħ ċertifikat dwar ir-realtà tiegħu ta’ bniedem-Alla: min hu u x’kienet il-missjoni tiegħu fid-dinja.

Imma għalkemm huma qed jagħmlu eloġju lill-verità, fil-fatt l-verità mhix l-iskop veru tagħhom. Aktar minn qatt qabel (ara 21,23-27) qegħdin jerġgħu jonsbuh għax jixtiequ jaqbduh f’idejhom. Qed iħejju x-xbiek quddiemu mhux tant biex isiru jafu “s-sewwa”, imma biex jilħqu l-iskop tagħhom – ikollhom fuq x’hiex jixluh.

L-iskop ta’ dan il-kumpliment huwa ukoll sabiex jagħti ‘weight’ aktar lir-risposta li *huma kienu qed jistennew*. Fil-fatt dan iservi ta’ ‘weight’ għal dik ir-risposta li ma kienux qed jistennew (v. 21)

Iż-żewġ partiti fejn qatt ma ftiehmu bejniehom għax kienu f’lotta kontinwa bejniethom, issa qed jgħinu lil xulxin kontra għadu komuni – il-verità. Din *il-verità* qed iddejjaqhom lit-tnejn li huma u jridu jeliminawha (Għerf 2,12.17-20)

**“Int x’jidhirlek? Sewwa jew le li wieħed iħallas it-taxxa li Ċesari?” (v. 17)**

Ir-Rumani kienu jittolleraw ħafna affarijiet, imma mhux hekk fejn jidħol il-poter tagħhom fuq l-oħrajn (lil min tħallsu t-taxxa qed turih li hu qiegħed fuqek u int trid toqgħod għalih).

**“Imma Ġesù għaraf il-ħażen ta’ moħħhom, u qalilhom: ‘Għaliex tridu ġġarrbuni, ja wċuħ b’oħra?’” (v. 18)**

Domanda tissupponi xewqa għall-verità (risposta). Ġesù jaf li l-verità ġa jafuha (v. 16), imma xorta jibqgħu jistaqsu (= hemm skop ieħor). Jixtiequ jisimgħu dak li għandhom f’moħħhom li jisimgħu (dak li jixtiequ jisimgħu) u mhux li jisimgħu “is-sewwa... kif tassew hi” (v. 16).

Huma “ipokriti” għax jinqdew bil-verità għall-finijiet ta’ moħħhom (ara Kap 23 u Mt 4,1).

**“‘Uruni l-munita tat-taxxa.’ Urewh dinar” (v. 19)**

Kristu, “il-verità” m’għandux dinar. Jitlob munita tat-taxxa. Il-fatt li huma għandhom din il-munita juri li għall-interess tagħhom huma kienu jiċċirkolaw minn dawn il-flus – sinjal tal-poter imperjali pagan.

Li ġġorr fuqek din il-munita bil-wiċċ tal-imperatur u bil-kliem tiegħu kienet xi ħaġa mistmerra minn min kien Lhudi strett. Lhudi fidil, anke jekk iħallas it-taxxa, kien jagħmel minn kollox biex ma jmissx il-munita b’idejh.

**“‘Ta’ min huma dan il-wiċċ u din il-kitba?’ Qalulu: ‘Ta’ Ċesari!’ Imbgħad qalilhom: ‘Mela agħtu lil Ċesari dak li hu ta’ Ċesari, u lil Alla dak li hu ta’ Alla.’” (vv. 20-21)**

Kristu ġie fid-dinja biex jerġa’ jagħti mill-ġdid “lil Alla dak li hu ta’ Alla”: jerġa jagħti mill-ġdid lill-bniedem il-libertà u d-dinjità ta’ *iben* li kellu fil-bidu. Hu irid li l-bniedem jilħaq l-iskop li għalih Alla ħalqu.

“Is-saltna tiegħi mhix ta’ din id-dinja. Li kieku saltnati kienet ta’ din id-dinja, l-għases tiegħi kienu jiġġieldu...” (Ġw 18,36) – Kristu juri li mhux fl-interess li jeħodha kontra Ċesari.

Imma meta l-intenzjoni ta’ Ċesari jew tal-bniedem ma tibqax li tagħti dinjità lill-istess bniedem, għax ikollha valuri u interessi oħra, allura din tiġi awtomatikament opposta għal Alla (u Ċesari jkun qed jieħu “lil Alla dak li hu ta’ Alla”).

In-nisrani jeħtieġ li jirrikonoxxi u jirrispetta l-awtorità ċivili speċjalment meta din timpenja ruħha bis-serjetà għall-ġid tal-bniedem u fl-ordni fis-soċjetà.

Is-setgħa ta’ Ċesari tasal sa fejn hemm jiċċirkulaw il-flus bix-xbieha u l-kitba tiegħu fuqhom, hekk ukoll is-setgħa ta’ Alla tiċċirkula kull fejn jinsab il-bniedem, li huwa maħluq xbieha tiegħu (ara Ġen 1,26).

Il-*missjoni* tal-Knisja fid-dinja hi li tgħin lill-istat sabiex dan jgħin lill-bniedem jilħaq l-iskop tiegħu. Għalih trid isservi ta’ kuxjenza, tagħti spinta lir-raġuni biex anke bir-rivelazzjoni u bl-għajnuna tal-Ispirtu s-Santu li jmexxiha tul iż-żminijiet hija twassal lill-bniedem għad-destinazzjoni tiegħu. Dan, il-Knisja tagħmlu bix-*xiehda* tagħha (martirju; il-qawwa ta’ Alla li tirbaħ fuq il-qawwa temporali), billi hi stess tkun “il-melħ tal-art” u “id-dawl tad-dinja”.

Dan hu fil-fatt li ġara ftit wara lill-istess “Mgħallem... li t-triq t’Alla jgħallimha kif tassew hi” – il-prezz li jħallas il-profeta/appostlu ta’ veru, li “jħobb is-sewwa u li ma jħares lejn wiċċ ħadd” (v. 16) Intant,

**“Meta semgħuh jgħid hekk baqgħu mistagħġba; mbgħad ħallewh u telqu” (v. 22)**

Ir-risposta ta’ Ġesù ssammar lis-semmiegħa tiegħu. L-istagħġib tagħhom m’huwiex ta’ xi ħadd li qed jammira l-għerf u “s-sewwa”, iżda ta’ min qed iwebbes iktar qalbu fil-ħażen u fin-*nuqqas ta’ sewwa* (nuqqas ta’ verità – gidba). Fil-fatt fil-proċess kontrieh huma *jkollhom* iressqu xiehda foloz li jgiddbu dak li qal Ġesù f’din l-okkażjoni: “Aħna sibna li dan il-bniedem qiegħed ixewwex lill-ġens tagħna, li m’huwiex iħalli lil min iħallas it-taxxa lil Ċesari, u li qiegħed jgħid li hu l-Messija Sultan” (Lq 23,2. Ara ukoll Ġw 19,12)